‘Wittes het die Madiba-droom verraai’Jimmy Manyi. Foto: Reint Dykema Jimmy Manyi, president van die Progressive Professionals’ Forum (PPF) en voormalige direkteur-generaal van arbeid, het Vrydag wit mense gekritiseer en gesê die regering moet meer doen om regstellende aksie te verskerp. Manyi het tydens ŉ voorlegging van die Black Management Forum (BMF) se Gautengse beleidskonferensie oor gelykheid, nierassigheid, restitusie en maatskaplike geregtigheid teen wit mense uitgevaar. “Mense wat sê dit gaan nie goed met die ekonomie nie, moet die blaam op wit mense se skouers plaas aangesien wit mense in topposte is en dus die ekonomie beheer.” Volgens Manyi word swart mense al van 1652 af onderdruk en kan 21 jaar van demokrasie dit nie regstel nie. “Dit is hoekom swart mense nog steeds kla. Transformasie word met assimilasie verwar. Daar skort niks daarmee om te diskrimineer ten einde transformasie te bereik nie.” Manyi het gesê wit mense moet ophou om die Madiba-droom te verraai en die Afrika-waarde van deel aanneem. “Wit mense moet transformasie aanneem. Maar hulle doen dit nie, hulle ontduik dit.” Dirk Hermann, bestuurshoof van Solidariteit, het in sy toespraak gesê dit is onaanvaarbaar dat Manyi na sekere wit mense en organisasies verwys het as die vyand aangesien ’n mens die doel het om jou vyande te vernietig. Dirk Hermann. Foto: Reint Dykema “Dit is nodig dat ons mekaar se harte moet verstaan. Ons het verskillende verhale wat ons beïnvloed en ons moet dit met mekaar deel. Miskien is een van die groot probleme in Suid-Afrika dat ons mekaar nie regtig ken nie. Ons beoordeel iemand anders vanuit ons eie ervaring en so gebeur dit dat ons mekaar net eenvoudig misverstaan.” Volgens Hermann was een van die onderliggende temas van apartheid die “never again”-sindroom. “Die smart van die sterftes in die sogenaamde doodskampe was nog rou en ŉ ‘never again’-stelsel is in werking gestel. Ek wil nie apartheid simplisties aanbied as slegs ŉ produk van ‘never again’ ná die oorlog nie, maar dit het, in elk geval op my pa, ŉ groot invloed gehad.” Hermann het gesê vandag hoor hy weer “never again”. “Ek hoor van ŉ stelsel wat moet bevry en herstel. Ek hoor meer van staat en minder van gemeenskap. Ek sien ŉ gemeenskap wat die juk van die slawerny van een stelsel wil afgooi deur slawe van ŉ ander stelsel te word.” Hermann het gesê dit lyk vir hom of die ANC vanuit die “never again”-sindroom die denkfout van die apartheidsgeslag voortsit. “In ŉ poging om ŉ vorige stelsel reg te stel, word die ‘logika’ van die stelsel voortgesit. ŉ Groot sentrale idee, stelsel en staat (of empire) waarby almal moet inskakel. Daardie ‘logika’ gaan niks herstel nie en niemand gaan bevry word nie. Dit maak van die ANC natuurlik ‘colonialists of a special type’.”